Мартин Райл

**Мартин Райл**,  Sir Martin Ryle; *27. септембер 1918 — †14. октобер 1984; — британскый астроном, член Лондонского кральовского общества од року 1952. Абсолвовав Оксфордску универзиту. В року 1948 объявив могутне жерело космичного радиозарѣня в конштелации Кассиопея. Лавреат Нобеловой награды з физикы, 1974. Нобелову награду роздѣлив зо своим колегом, Антони Гевишом. Тото была перва в истории Нобелова награда за астрономичны объявлѣня.

## Новаторство
Нобелова награда была признана за «новаторскы выгледованя в радиоастрофизицѣ  и вынайджѣня, найпаче за метод апертурной синтезы». Астрономичны тѣлеса емитують не лем свѣтло, котре видиме, але и радиоволны. Райл в зачатку 1940-х сконштруовав радиотелескоп, пак звязав до едного комплекса даколько такых телескопох, оддаленых од себе на километры. Такый комплекс мав роздѣлчу силу таку, як бы мав имагинарный телескоп з объективом даколькокилометрового диаметра. Пак в 1960-х еще поклав такы радиотелескопы на штреку 1.6 км довгу, а вшитку громаду мѣрянь котра пришла з розличных точок, обробляв з помочов компютерох. Тото дало можность выявити такы астрономичны тѣлеса, котры дотогды наука ани не познавала, и «видѣти» так далеко и остро, як нигда перед тым. 

## Карьера
В року 1939 закончив науку на Оксфордской универзитѣ и в рокы войны конштруовав радаровы и радиовы системы про Кральовскы Воздушны Силы. По войнѣ в Кевендишской лаборатории в Кембриджу занимав ся выпрацьованьом новаторскых техник и методох радиоастрономии: радио-интерферометра и апертурной анализы. В року 1957 на основѣ тых была выбудована  Муллардовска радиоастрономична обсерватория, котрой ся став директором. В року 1959 объявили первый квазар, а в року 1967 — первый пулзар. 

В року 1959 радиоастрономия была признана як наука и отворили катедру радиоастрономии, котрой став на чолѣ. В року 1966 быв врученый в рыцарство, а в року 1972 достав пост Кральовского Астронома, котрый занимав 10 рокы. 

## Вызнаменаня
Награды и честне членство:
* 1952 член Лондонского кральовского общества
* 1954 Медаля Хюза, Лондонске кральовске общество
* 1963 Медаля Ван дер Пола, Меджинародна Уния Радиовых Наук
* 1964 Золота медаля, Кральовске Астрономичне Общество, Лондон
* 1965 Медаля Генри Драпера, Академия Наук США; Награда Голвека, Французске Физикалне Общество
* 1968 Заграничный член Данской Академии Наук и Литературы
* 1970 Честный член Америцкой Академии Умѣня и Наук 
* 1971 Заграничный член Академии Наук СССР; Награда Морриса Либманна, Инштитут Електроникы и Електротехникы; Медаля Фарадея, Инштитут Електротехникы; Медаля Попова, Академия Наук СССР; Медаля Микелсона, Франклиновскый Инштитут, США
* 1973 Кральовска Медаля, Лондонске кральовске общество
* 1974 Медаля Брюса, Тихоокеанске Астрономичне Общество, США; Заграничный член Нѣмецкой Академии природознательох
 
## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. .
* Sir Martin Ryle — Facts. //NobelPrize.org. Nobel Media AB 2018. Tue. 25 Sep 2018.
* Nobel-winners: Sir Martin Ryle. //Nobel-winners.com. Одчитане 25. септ. 2018

## Референции

Катеґорія:Нобеловы лавреаты з физикы
Катеґорія:Астрономы